Απόφαση της Επιτροπής

της 18ης Μαρτίου 2002

για τη σύναψη της συμφωνίας υπό μορφή ανταλλαγής επιστολών μεταξύ της Ευρωπαϊκής Κοινότητας και της Δημοκρατίας της Κροατίας σχετικά με το πιστοποιητικό που αναφέρεται στην παράγραφο 6 της συμφωνίας για τις αμοιβαίες προτιμησιακές εμπορικές παραχωρήσεις για ορισμένους οίνους

[κοινοποιηθείσα υπό τον αριθμό Ε(2002) 666]

(2002/501/ΕΚ)

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

τις αποφάσεις του Συμβουλίου 2001/918/ΕΚ(1) και 2001/919/ΕΚ(2), σχετικά με τη σύναψη ενός πρόσθετου πρωτοκόλλου για την προσαρμογή των εμπορικών πτυχών της συμφωνίας σταθεροποίησης και σύνδεσης μεταξύ των Ευρωπαϊκών Κοινοτήτων και των κρατών μελών τους, αφενός, και της Δημοκρατίας της Κροατίας, αφετέρου, και ενός πρόσθετου πρωτοκόλλου για την προσαρμογή των εμπορικών πτυχών της ενδιάμεσης συμφωνίας μεταξύ της Ευρωπαϊκής Κοινότητας και της Δημοκρατίας της Κροατίας, για να ληφθούν υπόψη τα αποτελέσματα των διαπραγματεύσεων μεταξύ των μερών για τις αμοιβαίες προτιμησιακές παραχωρήσεις, όσον αφορά ορισμένους οίνους, την αμοιβαία αναγνώριση, την προστασία και τον έλεγχο των ονομασιών των οίνων και την αμοιβαία αναγνώριση, την προστασία και τον έλεγχο των επωνυμιών για τα αλκοολούχα και τα αρωματισμένα ποτά, και ιδίως το άρθρο 3,

Εκτιμώντας τα ακόλουθα:

(1) Στο πλαίσιο των συμφωνιών αυτών, το Συμβούλιο συνήψε με τη Δημοκρατία της Κροατίας πρόσθετα πρωτόκολλα που περιλαμβάνουν συμφωνίες για αμοιβαίες προτιμησιακές εμπορικές παραχωρήσεις για ορισμένους οίνους, την αμοιβαία αναγνώριση, την προστασία και τον έλεγχο των ονομασιών των οίνων και την αμοιβαία αναγνώριση, την προστασία και τον έλεγχο των επωνυμιών για τα αλκοολούχα και τα αρωματισμένα ποτά, που καλούνται στο εξής "πρόσθετα πρωτόκολλα για τον οίνο". Τα πρόσθετα πρωτόκολλα για τον οίνο εφαρμόζονται από την 1η Ιανουαρίου 2002.

(2) Η παράγραφος 6 του παραρτήματος Ι (συμφωνία για αμοιβαίες προτιμησιακές εμπορικές παραχωρήσεις για ορισμένους οίνους) των πρόσθετων πρωτοκόλλων για τον οίνο της συμφωνίας σταθεροποίησης και σύνδεσης και της ενδιάμεσης συμφωνίας που συνήφθησαν στις 7 Δεκεμβρίου 2001, ορίζει ότι το δικαίωμα χρήσης του ευεργετήματος των δασμολογικών παραχωρήσεων υπόκειται στην προσκόμιση ενός πιστοποιητικού, το οποίο εκδίδεται από έναν αμοιβαία αναγνωρισμένο επίσημο φορέα που περιλαμβάνεται σε έναν κατάλογο που καταρτίζεται από κοινού και το οποίο πιστοποιεί ότι ο εν λόγω οίνος είναι σύμφωνος με τις διατάξεις της παραγράφου 5 στοιχείο β).

(3) Η Επιτροπή, εξ ονόματος της Κοινότητας, και η Δημοκρατία της Κροατίας συμφώνησαν στα πρόσθετα πρωτόκολλα για τον οίνο της συμφωνίας σταθεροποίησης και σύνδεσης και της ενδιάμεσης συμφωνίας, κανόνες εφαρμογής για το προαναφερόμενο πιστοποιητικό. Ως εκ τούτου, η Επιτροπή πρέπει να εγκρίνει αυτούς τους κανόνες που συμφωνήθηκαν υπό μορφή ανταλλαγής επιστολών.

(4) Τα μέτρα που προβλέπονται στην παρούσα απόφαση και στη συνημμένη ανταλλαγή επιστολών είναι σύμφωνα με τη γνώμη της επιτροπής τελωνειακού κώδικα,

ΑΠΟΦΑΣΙΖΕΙ:

Άρθρο 1

Εγκρίνεται εξ ονόματος της Κοινότητας η συμφωνία υπό μορφή ανταλλαγής επιστολών μεταξύ της Ευρωπαϊκής Κοινότητας και της Δημοκρατίας της Κροατίας σχετικά με το πιστοποιητικό που αναφέρεται στην παράγραφο 6 του παραρτήματος Ι της συμφωνίας για τις αμοιβαίες προτιμησιακές εμπορικές παραχωρήσεις για ορισμένους οίνους.

Το κείμενο της συμφωνίας προσαρτάται στην παρούσα απόφαση.

Ο γενικός διευθυντής Γεωργίας και Αγροτικής Ανάπτυξης της Επιτροπής των Ευρωπαϊκών Κοινοτήτων εξουσιοδοτείται να υπογράψει τη συμφωνία υπό μορφή ανταλλαγής επιστολών.

Άρθρο 2

Η παρούσα απόφαση δημοσιεύεται στην Επίσημη Εφημερίδα των Ευρωπαϊκών Κοινοτήτων.

Βρυξέλλες, 18 Μαρτίου 2002.

Για την Επιτροπή

Franz Fischler

Μέλος της Επιτροπής

(1) ΕΕ L 342 της 27.12.2001, σ. 42.

(2) ΕΕ L 342 της 27.12.2001, σ. 60.